b"\n_START_ARTICLE_\nChienchiang\n_START_PARAGRAPH_\nChienchiang, podgrupa naroda Bouyei, srodni \xc5\xbduanima, nastanjeni na jugu i jugozapadu provincije Guizhou. Jedna su od 55 priznatih nacionalnih kineskih manjina. Tijekom Srednjeg doba Chienchiangi adoptiraju feudalni ekonomski sistem Han Kineza u kojemu nekoliko bogatih zemljovlasnika kontroliraju gotovo svu zemlju. Zemljoposjednici su lo\xc5\xa1e postupali sa zakupcima, a dolaskom komunisti\xc4\x8dke partije na vlast 1949. stanje im se donekle popravilo, ali jo\xc5\xa1 \xc5\xbeive kao siroma\xc5\xa1ni farmeri._NEWLINE_Chienchiang \xc5\xbeive na platou Yi-Guizhou, razdijeljenim planinama, dolinama i rijekama. Ve\xc4\x87ina ih se bavi uzgojem brojnim kultura, kao \xc5\xa1to su ri\xc5\xbea, p\xc5\xa1enica, kukuruz, proso, sirak (sorgum), krumpir, grah, heljda, konoplja, duhan, pamuk, itd._NEWLINE_Ri\xc5\xbea je glavna hrana Chienchianga, pripremaju je na razli\xc4\x8dite na\xc4\x8dine, dok je pasje meso vrhunski specijalitet koji se priprema samo u posebnim prilikama. Vino od ri\xc5\xbee je omiljeno popularno pi\xc4\x87e._NEWLINE_Chienchiang-ku\xc4\x87a je poglavito katnica u kojoj obitelj \xc4\x8desto \xc5\xbeivi na gornjem katu, dok u prizemlju dr\xc5\xbee \xc5\xbeivotinje. Selo je \xc4\x8desto udaljeno od glavne prometnice i okru\xc5\xbeeno kamenim zidom ili bambusovom ogradom. Sela su malena polo\xc5\xbeena u blizini rijeka ili na ravnici. Chienchiangi su poznati po prijaznosti i gostoljubivosti, i smatraju za \xc4\x8dast primiti u svoj dom posjetioca. Ulaskom gosta u ku\xc4\x87u prvo mu se ponude dva slatka kola\xc4\x8di\xc4\x87e od ri\xc5\xbee._NEWLINE_\xc5\xbdenidba je uvijek monogamna, odnosno svaki mu\xc5\xa1karac ima tek jednu \xc5\xbeenu. Mlada nakon vjen\xc4\x8danja ostaje u domu svojih roditelja za jo\xc5\xa1 jednu ili dvije godine dana. Kroz to vrijeme mlado\xc5\xbeenja i njegova obitelj mora 'kidnapirati' mladu i dovesti je u mu\xc5\xbeevu ku\xc4\x87u._NEWLINE_Chienchiangi su budisti ili taoisti, ali poglavito obo\xc5\xbeavaju mnoge bogove i vjeruju da sve u prirodi posjeduje duhove. Na \xc5\xa1esti dan \xc5\xa1estog lunarnog mjeseca obo\xc5\xbeava se Pan Gu, njihov najpo\xc5\xa1tovaniji predak, koji \xc4\x87e ih zauzvrat blagosloviti bogatom \xc5\xbeetvom. Komunisti\xc4\x8dkim dolaskom na \xc4\x8delo Kine mnogi religiozni obi\xc4\x8daji Chienchianga po\xc4\x8dinju nestajati."